на арбитражния комитет в тяхната цялост, освен ако не реши друго.
 Член 322
 Уреждане на спорове във връзка с регулаторното сближаване
 1. Установените в настоящия член процедури се прилагат за спорове относно тълкуването и изпълнението на разпоредба от настоящото споразумение, свързана с регулаторното сближаване, уредено в глава 3 (Технически пречки пред търговията), глава 4 (Санитарни и фитосанитарни мерки), глава 5 (Митници и улесняване на търговията), глава 6 (Установяване, търговия с услуги и електронна търговия) и глава 8 (Обществени поръчки) или глава 10 (Конкуренция), или на разпоредба, с която на страна се налага по друг начин задължение, определено чрез позоваване на разпоредба от правото на ЕС.
 2. Когато в спор се повдига въпрос, свързан с тълкуването на разпоредба от правото на ЕС, посочена в параграф 1, арбитражният комитет не решава въпроса, а го отнася до Съда на Европейския съюз, който се произнася по него. В такива случаи сроковете, които се прилагат за решенията на арбитражния комитет, спират да текат, докато Съдът на Европейския съюз не постанови своето решение. Решението на Съда на Европейския съюз има задължителна сила за арбитражния комитет.
 Раздел 4
 Общи разпоредби
 Член 323
 Арбитри
 1. Не по-късно от шест месеца след влизането в сила на настоящото споразумение Комитетът по търговия съставя списък от 15 лица, които желаят и могат да изпълняват функцията на арбитри. Всяка от страните предлага пет лица, които да изпълняват функцията на арбитри. Двете страни също така избират пет лица, които не са граждани на нито една от тях и които да изпълняват функцията на председател на арбитражния комитет. Комитетът по търговия следи за това списъкът да се поддържа винаги на това равнище.
 2. Установеният съгласно параграф 1 от настоящия член списък служи за съставянето на арбитражни комитети в съответствие с член 307 от настоящото споразумение. В него са включени арбитри със специализирани познания по право и международна търговия или професионален опит в тези области.
 3. Арбитрите, назначени в арбитражен комитет, са независими, изпълняват функциите си в качеството си на частни лица, не приемат инструкции от нито една организация или правителство, нито пък са свързани с правителството на някоя от страните и спазват процедурния правилник, установен в приложение XXIV от настоящото споразумение.
 Член 324
 Връзка със задълженията, поети в рамките на СТО
 1. Използването на разпоредбите на настоящата глава за уреждане на спорове не засяга действията, предприети в рамките на СТО, включително действия по уреждане на спорове.
 2. Въпреки това, когато една страна е образувала производство за уреждане на спор по отношение на определена мярка съгласно член 306, параграф 1 от настоящото споразумение или съгласно Споразумението за СТО, тя не може да образува производство за уреждане на спор относно същата мярка пред друга инстанция, докато не приключи първото производство. Освен това страна не може да търси и пред двете организации компенсация за неизпълнение на задължение, което е идентично по смисъла и на настоящото споразумение, и по смисъла на Споразумението за СТО. В такъв случай след образуването на производство за уреждане на спор, страната не предявява иск пред другата организация за компенсация за неизпълнението на идентично